En vej af håndstrikkede blade fører gæster fra indgangen i Limfjordsteateret i Nykøbing og ind til et lukket rum i grønne farver, der i disse dage rummer teaterstykket Forvandling. Scenen består af 4500 strikkede blade, et stort kludetæppe af genbrugsstof syet med mere end 20.000 meter tråd ligger på hele gulvet, og sammenlagt er der lavet 50 meter grene og træstammer, der hænger og står overalt i rummet. Forvandling er et af arrangementerne for de allermindste til Kulturmødet, der i denne weekend finder sted på Mors. - Det er vigtigt at have noget med til de små, så de også får en oplevelse. Der er mange kulturoplevelser, der er meget voksne og meget intellektuelle, så her får de lov til bare at komme og sanse og mærke, fortæller scenograf, tovholder og kostumier på stykket Lene Bek Nielsen. Hun er især stolt af den måde, hvor 50 kvinder har hjulpet med at sy og strikke scenen, og flere frivillige har hjulpet til at med at få stykket på benene. - Vi kan mærke på børnene, at det giver en ro. Dels fordi der er loft over og vægge omkring, men også fordi der er tekstiler herinde. Lydniveauet bliver helt blødt, og så sidder man bare lige så stille og oplever. I publikum sidder Augusta Rask på fire år. Hun synes, forestillingen var meget god. Hvad var godt ved forestillingen? - Alt sammen, siger hun forsigtigt.
I alt 50 kvinder har været med til at sy scenen til stykket Forvandling, der lige nu kan opleves på Limfjordteateret i Nykøbing.